arnastofnun/IGC-2024 huggingface dataset:
Prófessorsembætti á sviði byggðasafna og byggðafræða Þingsályktunartillaga - þingskjal nr. 92

140. löggjafarþing 2011–2012.

Þingskjal 92 - 92. mál.

Tillaga til þingsályktunar um prófessorsembætti á sviði byggðasafna og byggðafræða.

Flm.: Árni Johnsen, Björgvin G. Sigurðsson, Róbert Marshall, Lilja Rafney Magnúsdóttir,

Sigurður Ingi Jóhannsson, Eygló Harðardóttir, Unnur Brá Konráðsdóttir,

Ragnheiður E. Árnadóttir, Tryggvi Þór Herbertsson.

Alþingi ályktar að fela mennta- og menningarmálaráðherra að hlutast til um að Háskóli Íslands stofni til prófessorsembættis á sviði byggðasafna og byggðafræða sem verði tengt Byggðasafninu í Skógum undir Eyjafjöllum.

Greinargerð.

Þingsályktunartillaga sama efnis var áður flutt á 135., 136., 138. og 139. löggjafarþingi.

Mikilvægi byggðasafna á Íslandi er óumdeilt. Þau eru allt í senn, menningarsöfn, sögusöfn og verkfærasöfn. Þau eru spegilmynd lífsins í landinu. Það segir í gömlu máltæki að því sem þú segir mér gleymi ég en það sem þú sýnir mér muni ég. Byggðasafnið tryggir skilvirkni hvors tveggja.

Byggðasöfnin eru mikilvæg fyrir þekkingu landsmanna á lífinu í landinu, þróun búsetu, lífsháttum og öllu sem lýtur að mannlegu samfélagi Íslendinga. Það skiptir miklu að þau séu sett upp af alúð og tillitssemi og af mikilli vandvirkni.

Þá eru byggðasöfnin snar þáttur í ferðaþjónustu nútímans og erlendir ferðamenn sækja þau heim í sífellt meiri mæli. Vönduðustu söfn landsins í þessum efnum eru á heimsmælikvarða og það er mikilvægt fyrir framtíðina að hlúa að uppbyggingu þeirra með eins skilvirkum hætti og kostur er og nýta til þess nútímatækni hverju sinni í bland við safngripina sjálfa.

Byggðasafnið í Skógum er eitt öflugasta byggðasafn landsins. Það nýtur þess að hafa byggst upp undir forustu Þórðar Tómassonar, einhvers mesta safnamanns Íslandssögunnar, sem sinnti því af fádæma ósérhlífni og krafti, og þess að hafa byggst upp í nánum tengslum við grasrótina í landinu, fólkið sjálft í starfi og leik.
Undirbúningur að hönnun og stækkun Þorlákshafnar Þingsályktunartillaga - þingskjal nr. 95

140. löggjafarþing 2011–2012.

Þingskjal 95 - 95. mál.

Flutningsmenn.

Tillaga til þingsályktunar um undirbúning að hönnun og stækkun Þorlákshafnar.

Flm.: Árni Johnsen, Róbert Marshall, Björgvin G. Sigurðsson,

Sigurður Ingi Jóhannsson, Eygló Harðardóttir,

Unnur Brá Konráðsdóttir, Ragnheiður E. Árnadóttir.

Alþingi ályktar að skora á ráðherra samgöngumála að fela Siglingastofnun að hefja nú þegar undirbúning að hönnun og stækkun Þorlákshafnar þannig að höfnin geti þjónustað 60–80 þús. tonna skip, allt að 225 metra löng.

Greinargerð.

Tillaga þessi var áður flutt á 135., 136., 138. og 139. löggjafarþingi en varð ekki útrædd og er nú endurflutt óbreytt.

Fyrirhuguð er mikil uppbygging í Þorlákshöfn á næstu árum á sviði iðnaðar, stóriðju og matvælaiðnaðar. Því er mikilvægt að íslensk stjórnvöld hafi á takteinum hugmyndir að stærð og gerð hafnar á næstu missirum. Þorlákshöfn er eina þjónustuhöfnin fyrir allt Suðurlandsundirlendið þar sem mjög mikil uppbygging atvinnurekstrar á sér nú stað.

Árnessýsla og Rangárvallasýsla eru mjög ört vaxandi athafnasvæði og ein hin mesta uppbygging á landinu er í Árnessýslu. Erlend stórfyrirtæki í ýmsum greinum stóriðju hafa staðið í viðræðum við bæjaryfirvöld í Ölfusi um uppbyggingu þar sem mundi hafa mikla og jákvæða þýðingu fyrir Suðurland og landið allt. Því skiptir miklu máli að geta brugðist við eftirspurninni með stuttum fyrirvara. Nær 100 stór flutningaskip og farþegaskip koma nú þegar árlega til Þorlákshafnar og mikil aukning er fyrirsjáanleg auk alls fiskiskipaflotans sem Þorlákshöfn þjónustar, bæði lítil og stór skip.
Byggðastefna fyrir allt landið Þingsályktunartillaga - þingskjal nr. 1026

140. löggjafarþing 2011–2012.

Þingskjal 1026 - 638. mál.

Tillaga til þingsályktunar um byggðastefnu fyrir allt landið.

Flm.: Höskuldur Þórhallsson, Sigmundur Davíð Gunnlaugsson,

Gunnar Bragi Sveinsson, Sigurður Ingi Jóhannsson,

Birkir Jón Jónsson, Eygló Harðardóttir, Siv Friðleifsdóttir,

Ásmundur Einar Daðason, Vigdís Hauksdóttir.

Alþingi ályktar að fela ríkisstjórninni að stofna starfshóp sem vinni að mótun byggðastefnu fyrir allt landið. Starfshópurinn verði skipaður fulltrúum frá sveitarfélögum og ráðuneytum. Starfshópurinn skili tillögum sínum fyrir lok þessa löggjafarþings.

Starfshópurinn skoði sérstaklega norsku byggðastefnuna þar sem skattkerfi, afslættir og styrkir eru notaðir með góðum árangri. Meðal þess sem skoðað verði í stefnu Norðmanna er skipting landsins í skattsvæði, skattar og gjöld á einstaklinga og fyrirtæki eftir skattsvæðum, afsláttur námslána, flutningsstyrkir, orkukostnaður o.fl.

Greinargerð.

Stjórnsýsla byggðamála á Íslandi stendur að mörgu leyti á tímamótum. Sóknaráætlun stjórnvalda um einföldun, samþættingu og styrkingu stjórnsýslu ríkisins annars vegar og eflingu sveitarstjórna og landshlutasamtaka hins vegar vekur áleitnar spurningar um hvernig málaflokki byggðamála verður hagað í framtíðinni. Jafnframt hefur íslensk byggðastefna sætt sívaxandi gagnrýni og ýmsir haldið því fram fullum fetum að hér á landi sé engin heildstæð byggðastefna. Í stjórnarsáttmála ríkisstjórnarinnar er kveðið á um að byggðamálin skuli færast undir innanríkisráðuneytið og er það í samræmi við vaxandi skilning á því að árangursrík byggðastefna feli í sér samþættingu margvíslegra málaflokka ólíkra ráðuneyta og má þar nefna málefni sveitarstjórna, samgöngur, löggæslu, heilbrigðisþjónustu, jafnrétti, umhverfisvernd, menntun og menningarstarfsemi auk atvinnumála.

Á sama tíma er nauðsynlegt að efla sveitarfélögin og landshlutasamtök þeirra til að þau geti tekið við sem flestum þáttum almannaþjónustu. Þótt ódýrast kunni að vera að þjappa allri þjónustu hins opinbera saman á höfuðborgarsvæðinu er augljóslega hagkvæmast fyrir skattgreiðendur um land allt að skattar þeirra renni til þess að efla þjónustu og skapa fjölbreyttari störf í heimabyggð. Meðal helstu ógnana við sóknarmöguleika landsbyggðarinnar má nefna stórfelldan niðurskurð á velferðarþjónustu, skort á nauðsynlegum samfélagslegum samgöngubótum, óhóflega skattlagningu eldsneytis, andstöðu við uppbyggingu fjölbreytts iðnaðar utan suðvesturhornsins og sívaxandi kröfur um að almenn jafnt sem sérhæfð starfsemi ríkisins sé einvörðungu staðsett á því svæði þar sem flestir búa. Með því að virkja sköpunarkraft og áræði íbúa landsbyggðarinnar má snúa vörn í sókn, öllum landsmönnum til hagsbóta.

Flutningsmenn telja æskilegt að hið fyrsta verði mótuð byggðastefna fyrir allt landið. Í því skyni þarf að stofna starfshóp skipaðan fulltrúum sveitarfélaga og allra ráðuneytanna. Því er þessi þingsályktunartillaga lögð fram.
Ráðgefandi þjóðaratkvæðagreiðsla um tillögur stjórnlagaráðs að frumvarpi til stjórnarskipunarlaga Breytingartillaga - þingskjal nr. 1028

140. löggjafarþing 2011–2012.

2. uppprentun.

Þingskjal 1028 - 636. mál.

Form.

Síðari umræða.

Breytingartillaga við breytingartillögu á þingskjali 1098 [Ráðgefandi þjóðaratkvæðagreiðsla

um tillögur stjórnlagaráðs að frumvarpi til stjórnarskipunarlaga].

Frá Vigdísi Hauksdóttur.

Við 3. efnismálsgrein bætist nýr töluliður, svohljóðandi: Vilt þú að stjórnvöld dragi aðildarumsókn Íslands að Evrópusambandinu til baka?

❏ Já.

❏ Nei.
Úttekt á neytendavernd á fjármálamarkaði Þingsályktun - þingskjal nr. 1032

140. löggjafarþing 2011–2012.

Nr. 17/140.

Þingskjal 1032 - 12. mál.

Þingsályktun um úttekt á neytendavernd á fjármálamarkaði.

Alþingi ályktar að fela ríkisstjórninni að skipa nefnd sem geri úttekt á neytendavernd á fjármálamarkaði og setji fram tillögur um hvernig styrkja megi stöðu einstaklinga og heimila gagnvart aðilum á fjármálamarkaði sem í atvinnuskyni veita einstaklingum neytendalán. Nefndin skoði verkaskiptingu Stjórnarráðsins og stöðu sjálfstæðra stofnana sérstaklega og geri tillögur um breytingar ef þörf krefur. Tillögur nefndarinnar miði að því að bæta og skýra stöðu einstaklinga og heimila gagnvart aðilum á fjármálamarkaði sem veita einstaklingum lán og auka ábyrgð þeirra gagnvart þessum hópi neytenda. Við tillögugerðina hafi nefndin hliðsjón af stöðu neytenda samkvæmt reglum Evrópusambandsins og líti til framkvæmdar neytendaverndarmála annars staðar á Norðurlöndum.

Forsætisráðherra skipi formann nefndarinnar án tilnefningar, en efnahags- og viðskiptaráðherra, innanríkisráðherra, velferðarráðherra, Neytendasamtökin og Hagsmunasamtök heimilanna tilnefni hvert sinn fulltrúa í nefndina. Nefndin hafi í starfi sínu gott samstarf við Neytendastofu, talsmann neytenda, umboðsmann skuldara, Fjármálaeftirlitið, Samtök fjármálafyrirtækja, Samtök lánþega og Samkeppniseftirlitið auk samtaka launþega á borð við Alþýðusamband Íslands, Bandalag háskólamanna og Bandalag starfsmanna ríkis og bæja.

Nefndin skili niðurstöðum eigi síðar en 15. janúar 2013.

Samþykkt á Alþingi 21. mars 2012.
Bann við útiræktun á erfðabreyttum lífverum Þingsályktunartillaga - þingskjal nr. 1073

140. löggjafarþing 2011–2012.

Þingskjal 1073 - 667. mál.

Tillaga til þingsályktunar um bann við útiræktun á erfðabreyttum lífverum.

Flm.: Þuríður Backman, Mörður Árnason, Álfheiður Ingadóttir,

Þór Saari, Ólína Þorvarðardóttir, Birgitta Jónsdóttir,

Þráinn Bertelsson, Guðfríður Lilja Grétarsdóttir.

Alþingi ályktar að fela umhverfisráðherra að skipa starfshóp er vinni að breytingum á lögum og reglugerðum í þeim tilgangi að banna útiræktun á erfðabreyttum plöntum eigi síðar en 1. janúar 2013.

Greinargerð.

Með tillögu þessari er lagt til að starfshópur sérfræðinga á vegum umhverfisráðherra undirbúi breytingar á lögum og reglugerðum sem varða ræktun á erfðabreyttum plöntum, þ.e. um afmarkaða notkun erfðabreyttra lífvera og sleppingu eða dreifingu út í umhverfið miðað við íslenskar aðstæður. Í tillögunni felst að slík ræktun fari í kjölfarið einungis fram inni í lokuðum gróðurhúsum eða tilraunastofum þar sem hægt verði að hafa stöðugt eftirlit með henni og tryggt sé að erfðabreytt efni sleppi ekki út í nærumhverfi ræktunarsvæðis.

Þau lög sem málið varðar og þarfnast endurskoðunar, a.m.k. sum hver, eru lög um erfðabreyttar lífverur, nr. 18/1996, og eftirfarandi reglugerðir: nr. 493/1997 um sleppingu eða dreifingu og markaðssetningu erfðabreyttra lífvera, nr. 68/1998 um ráðgjafanefnd um erfðabreyttar lífverur, nr. 583/2000 um innflutning, ræktun og dreifingu útlendra plöntutegunda, nr. 275/2002 um afmarkaða notkun erfðabreyttra örvera og nr. 276/2002 um afmarkaða notkun erfðabreyttra lífvera, annarra en örvera. Meðfylgjandi viðaukar þessara laga og reglugerða þarfnast einnig endurskoðunar, til að mynda viðauki um aðgreiningu erfðabreyttra lífvera eftir áhættuflokkum, sérstaklega með tilliti til niðurstöðu nýrra vísindalegra rannsókna á viðkomandi fræðasviðum.

Að mati flutningsmanna er nauðsynlegt að leggja af útiræktun á erfðabreyttum plöntum til þess að vernda hreinleika íslenskrar náttúru og með tilliti til siðferðislegrar skyldu núlifandi kynslóðar til að koma í veg fyrir að einkenni hennar glatist. Framkvæmdastjórn Evrópusambandsins lagði til árið 2010 að einstökum aðildarríkjum yrði heimilað að takmarka eða banna slíkra ræktun innan eigin landamæra, ekki eingöngu vegna áhrifa á heilsu og umhverfi heldur einnig af félagsfræðilegum og efnahagslegum ástæðum. Væri það enn fremur í samræmi við varúðarregluna og alþjóðlega samninga á borð við Cartagena-bókunina um líföryggi, Codex Alimentarius og Árósasamninginn. Vaxandi áhugi er í ríkjum Evrópu á að skilgreina lönd eða svæði sem laus við erfðabreytta ræktun og má í því sambandi vísa til ályktunar þings Evrópuráðsins um notkun erfðabreyttra lífvera í landbúnaði frá 11. mars 2011. Mörg ríki innan Evrópusambandsins gera nú kröfu um að geta bannað ræktun erfðabreyttra lífvera, að hluta eða öllu leyti.
Ákvörðun EES-nefndarinnar nr. 119/2010 um breytingu á II. viðauka við EES-samninginn Nefndarálit - þingskjal nr. 1096

140. löggjafarþing 2011–2012.

Þingskjal 1096 - 537. mál.

Síðari umræða.

Nefndarálit um tillögu til þingsályktunar um staðfestingu ákvörðunar sameiginlegu EES-nefndarinnar nr. 119/2010 um breytingu á II. viðauka (Tæknilegar reglugerðir, staðlar,

prófanir og vottun) við EES-samninginn.

Frá utanríkismálanefnd.

Nefndin hefur fjallað um málið og fengið á sinn fund Jóhönnu B. Bjarnadóttur og Bergþór Magnússon frá utanríkisráðuneyti og Skúla Gunnsteinsson og Gunnlaug Geirsson frá innanríkisráðuneyti. Málið var sent til umsagnar til allsherjar- og menntamálanefndar en engar athugasemdir bárust.

Með tillögunni er leitað heimildar Alþingis til staðfestingar á ákvörðun sameiginlegu EES-nefndarinnar nr. 119/2010, frá 10. nóvember 2010, um breytingu á II. viðauka (Tæknilegar reglugerðir, staðlar, prófanir og vottun) við EES-samninginn frá 2. maí 1992, og til að fella inn í samninginn tilskipun Evrópuþingsins og ráðsins 2007/23/EB frá 23. maí 2007 um að setja á markað flugeldavörur, og tilskipun framkvæmdastjórnarinnar 2008/43/EB frá 4. apríl 2008 um að koma á, samkvæmt tilskipun ráðsins 93/15/EBE, kerfi til að auðkenna og rekja sprengiefni til almennra nota. Sex mánaða frestur, samkvæmt EES-samningnum, til að aflétta stjórnskipulegum fyrirvara var veittur til 10. maí 2011. Framsetning tillögunnar telst að mati nefndarinnar í samræmi við 4. gr. reglna um þinglega meðferð EES-mála frá 1. október 2010.

Með tilskipun 2007/23/EB eru settar reglur sem ætlað er að tryggja frjálst flæði skotelda innan ESB og jafnframt að tryggja neytendavernd á þessu sviði. Með tilskipun 2008/43/EB er komið á fót samræmdu kerfi að því er varðar rekjanleika sprengiefna til almennra nota.

Innleiðing tilskipananna krefst lagabreytinga hér á landi. Fyrirhugað er að innanríkisráðherra muni á yfirstandandi löggjafarþingi leggja fram frumvarp til breytinga á vopnalögum, nr. 16/1998, til innleiðingar á tilskipununum. Hugsanlegar breytingar á högum þeirra sem hagsmuna eiga að gæta snúa fyrst og fremst að innflutningi sprengiefna og flugelda og mögulegri ábyrgð innflytjanda á vörunni ef hún uppfyllir ekki skilyrði tilskipananna. Þá þarf að gefa þeim aðilum sem flytja inn slík efni og vörur svigrúm til að finna birgja sem uppfylla skilyrði tilskipananna og tíma til að selja það efni og vörur sem þegar eru til og ekki uppfylla skilyrðin.

Nefndin leggur til að tillagan verði samþykkt.

Helgi Hjörvar var fjarverandi við afgreiðslu málsins.

Alþingi, 27. mars 2012.

Árni Þór Sigurðsson,

form.

Árni Páll Árnason,

frsm.

Bjarni Benediktsson.

Guðfríður Lilja Grétarsdóttir.

Gunnar Bragi Sveinsson.

Mörður Árnason.

Ragnheiður E. Árnadóttir.

Sigmundur Davíð Gunnlaugsson.
Ráðgefandi þjóðaratkvæðagreiðsla um tillögur stjórnlagaráðs að frumvarpi til stjórnarskipunarlaga Breytingartillaga - þingskjal nr. 1098

140. löggjafarþing 2011–2012.

Þingskjal 1098 - 636. mál.

Síðari umræða.

Breytingartillaga við tillögu til þingsályktunar um ráðgefandi þjóðaratkvæðagreiðslu um tillögur stjórnlagaráðs að frumvarpi til stjórnarskipunarlaga og tiltekin álitaefni þeim tengd.

Frá meiri hluta stjórnskipunar- og eftirlitsnefndar (VBj, ÁI, RM, LGeir, MN, JKA).

Tillögugreinin orðist svo:

Alþingi ályktar að tillögur að frumvarpi til stjórnarskipunarlaga sem stjórnlagaráð afhenti forseta Alþingis 29. júlí 2011 og álitaefni þeim tengd skuli borin upp í ráðgefandi þjóðaratkvæðagreiðslu, sbr. 1. mgr. 1. gr. laga nr. 91/2010, um framkvæmd þjóðaratkvæðagreiðslna.

Þjóðaratkvæðagreiðslan fari fram samhliða forsetakosningum 30. júní 2012.

Eftirfarandi spurningar verði bornar upp í þjóðaratkvæðagreiðslunni:

1. Vilt þú að tillögur stjórnlagaráðs verði lagðar til grundvallar frumvarpi að nýrri stjórnarskrá?

❏ Já, ég vil að tillögur stjórnlagaráðs verði lagðar til grundvallar frumvarpi að nýrri stjórnarskrá.

❏ Nei, ég vil ekki að tillögur stjórnlagaráðs verði lagðar til grundvallar frumvarpi að nýrri stjórnarskrá.

2. Vilt þú að í nýrri stjórnarskrá verði náttúruauðlindir sem ekki eru í einkaeigu lýstar þjóðareign?

❏ Já.

❏ Nei.

3. Vilt þú að í nýrri stjórnarskrá verði ákvæði um þjóðkirkju á Íslandi?

❏ Já.

❏ Nei.

4. Vilt þú að í nýrri stjórnarskrá verði persónukjör í kosningum til Alþingis heimilað í meira mæli en nú er?

❏ Já.

❏ Nei.

5. Vilt þú að í nýrri stjórnarskrá verði ákvæði um að atkvæði kjósenda alls staðar að af landinu vegi jafnt?

❏ Já.

❏ Nei.

6. Vilt þú að í nýrri stjórnarskrá verði ákvæði um að tiltekið hlutfall kosningarbærra manna geti krafist þess að mál fari í þjóðaratkvæðagreiðslu?

❏ Já.

❏ Nei.

Jafnframt komi skýrt fram á kjörseðli að kjósandi geti sleppt því að svara einstökum spurningum.

Einnig geymi kjörseðillinn eftirfarandi skýringartexta: Stjórnarskrá er breytt þannig að frumvarp er lagt fram á Alþingi. Það er rætt við þrjár umræður og getur tekið breytingum í meðförum þingsins. Verði frumvarpið samþykkt skal rjúfa Alþingi og kjósa nýtt þing. Frumvarpið er þá lagt fram að nýju og samþykki Alþingi það óbreytt taka breytingarnar gildi að fenginni staðfestingu forseta. Stjórnlagaráð hefur skilað Alþingi tillögum að frumvarpi að nýrri stjórnarskrá. Verði það lagt fram sem frumvarp á Alþingi fær það þá meðferð sem lýst hefur verið.
Ráðgefandi þjóðaratkvæðagreiðsla um tillögur stjórnlagaráðs að frumvarpi til stjórnarskipunarlaga Breytingartillaga - þingskjal nr. 1099

140. löggjafarþing 2011–2012.

Þingskjal 1099 - 636. mál.

Leiðréttur texti.

Síðari umræða.

Breytingartillaga við breytingartillögu á þingskjali 1098 [Ráðgefandi þjóðaratkvæðagreiðsla

um tillögur stjórnlagaráðs að frumvarpi til stjórnarskipunarlaga].

Frá Lilju Mósesdóttur, Jóni Kr. Arnarsyni og Valgeiri Skagfjörð.

Við 3. efnismgr. bætist nýr töluliður, svohljóðandi: Vilt þú að í nýrri stjórnarskrá verði ákvæði um að almenningur geti krafist þjóðaratkvæðagreiðslu um lög sem sett eru til að framfylgja þjóðréttarskuldbindingum?

❏ Já.

❏ Nei.
Ráðgefandi þjóðaratkvæðagreiðsla um tillögur stjórnlagaráðs að frumvarpi til stjórnarskipunarlaga Breytingartillaga - þingskjal nr. 1102

140. löggjafarþing 2011–2012.

Þingskjal 1102 - 636. mál.

Síðari umræða.

Breytingartillaga við breytingartillögu á þingskjali 1098 [Ráðgefandi þjóðaratkvæðagreiðsla

um tillögur stjórnlagaráðs að frumvarpi til stjórnarskipunarlaga].

Frá 1. minni hluta stjórnskipunar- og eftirlitsnefndar (BÁ, ÓN).

Við 3. efnismgr. bætist nýr töluliður er orðist svo: Vilt þú að í stjórnarskrá verði ákvæði þar sem forseta Íslands er falið að stýra myndun ríkisstjórnar?

❏ Já.

❏ Nei.
Ráðgefandi þjóðaratkvæðagreiðsla um tillögur stjórnlagaráðs að frumvarpi til stjórnarskipunarlaga Breytingartillaga - þingskjal nr. 1103

140. löggjafarþing 2011–2012.

Þingskjal 1103 - 636. mál.

Síðari umræða.

Breytingartillaga við breytingartillögu á þingskjali 1098 [Ráðgefandi þjóðaratkvæðagreiðsla

um tillögur stjórnlagaráðs að frumvarpi til stjórnarskipunarlaga].

Frá 1. minni hluta stjórnskipunar- og eftirlitsnefndar (BÁ, ÓN).

Orðið „nýrri“ hvarvetna í 1.–6. tölul. 3. efnismgr. falli brott.
Ráðgefandi þjóðaratkvæðagreiðsla um tillögur stjórnlagaráðs að frumvarpi til stjórnarskipunarlaga Breytingartillaga - þingskjal nr. 1104

140. löggjafarþing 2011–2012.

Þingskjal 1104 - 636. mál.

Síðari umræða.

Breytingartillaga við breytingartillögu á þingskjali 1098 [Ráðgefandi þjóðaratkvæðagreiðsla

um tillögur stjórnlagaráðs að frumvarpi til stjórnarskipunarlaga].

Frá 1. minni hluta stjórnskipunar- og eftirlitsnefndar (BÁ, ÓN).

Við 3. efnismgr. bætist nýr töluliður er orðist svo: Vilt þú að í stjórnarskrá verði ákvæði þar sem heimilað er að framselja ríkisvald til alþjóðlegra stofnana?

❏ Já.

❏ Nei.
Ráðgefandi þjóðaratkvæðagreiðsla um tillögur stjórnlagaráðs að frumvarpi til stjórnarskipunarlaga Breytingartillaga - þingskjal nr. 1105

140. löggjafarþing 2011–2012.

Þingskjal 1105 - 636. mál.

Síðari umræða.

Breytingartillaga við breytingartillögu á þingskjali 1098 [Ráðgefandi þjóðaratkvæðagreiðsla

um tillögur stjórnlagaráðs að frumvarpi til stjórnarskipunarlaga].

Frá 1. minni hluta stjórnskipunar- og eftirlitsnefndar (BÁ, ÓN).

Við 3. efnismgr. bætist nýr töluliður er orðist svo: Vilt þú að í stjórnarskrá verði ákvæði þar sem forseta Íslands er heimilað að synja lagafrumvörpum staðfestingar og vísa þeim þannig í þjóðaratkvæðagreiðslu?

❏ Já.

❏ Nei.
Ráðgefandi þjóðaratkvæðagreiðsla um tillögur stjórnlagaráðs að frumvarpi til stjórnarskipunarlaga Breytingartillaga - þingskjal nr. 1106

140. löggjafarþing 2011–2012.

Þingskjal 1106 - 636. mál.

Síðari umræða.

Breytingartillaga við breytingartillögu á þingskjali 1098 [Ráðgefandi þjóðaratkvæðagreiðsla

um tillögur stjórnlagaráðs að frumvarpi til stjórnarskipunarlaga].

Frá Vigdísi Hauksdóttur.

1. Við 1. mgr. bætist nýr málsliður, svohljóðandi: Einnig skulu greidd atkvæði um það hvort stjórnvöld eigi að draga umsókn Íslands um aðild að Evrópusambandinu til baka.

2. Heiti tillögunnar verði: Tillaga til þingsályktunar um ráðgefandi þjóðaratkvæðagreiðslu um tillögur stjórnlagaráðs að frumvarpi til stjórnarskipunarlaga og tiltekin álitaefni þeim tengd, auk atkvæðagreiðslu um umsókn Íslands um aðild að Evrópusambandinu.
Ráðgefandi þjóðaratkvæðagreiðsla um tillögur stjórnlagaráðs að frumvarpi til stjórnarskipunarlaga Breytingartillaga - þingskjal nr. 1107

140. löggjafarþing 2011–2012.

Þingskjal 1107 - 636. mál.

Síðari umræða.

Breytingartillaga við breytingartillögu á þingskjali 1098 [Ráðgefandi þjóðaratkvæðagreiðsla

um tillögur stjórnlagaráðs að frumvarpi til stjórnarskipunarlaga].

Frá 1. minni hluta stjórnskipunar- og eftirlitsnefndar (BÁ, ÓN).

Í stað síðari valkosts í 1. tölul. 3. efnismgr. komi tveir nýir valkostir er orðist svo:

❏ Ég vil að unnið verði að breytingum á gildandi stjórnarskrá án þess að tillaga stjórnlagaráðs liggi þar til grundvallar.

❏ Ég vil að stjórnarskrá Íslands verði óbreytt frá því sem nú er.
Þjóðaratkvæðagreiðsla um stjórn fiskveiða Þingsályktunartillaga - þingskjal nr. 1109

140. löggjafarþing 2011–2012.

Þingskjal 1109 - 681. mál.

Tillaga til þingsályktunar um þjóðaratkvæðagreiðslu um stjórn fiskveiða.

Flm.: Valgeir Skagfjörð.

Alþingi ályktar að efnt skuli til þjóðaratkvæðagreiðslu um þau frumvörp sem lögð hafa verið fram um breytingar á fiskveiðistjórnarkerfinu. Spurningin sem borin verði undir þjóðina í atkvæðagreiðslunni hljóði svo: „Hvaða fyrirkomulag vilt þú að haft verði við stjórn fiskveiða?“ Möguleg svör verði:

a. Samkvæmt frumvarpi ríkisstjórnarinnar (þskj. 1052, 657. mál 140. löggjafarþings).

b. Samkvæmt frumvarpi Hreyfingarinnar (þskj. 207, 202. mál 140. löggjafarþings).

c. Samkvæmt frumvarpi Péturs H. Blöndal (þskj. 589, 408. mál 140. löggjafarþings).

d. Ekkert framangreindra.

Greinargerð.

Tillaga sama efnis var flutt á 139. löggjafarþingi.

Þingsályktunartillaga þessi er sett fram vegna þeirra frumvarpa sem hafa verið lögð fyrir Alþingi um breytingar á fiskveiðistjórnarkerfinu og þeirrar stefnu Hreyfingarinnar að öll stærri mál eigi að fara í þjóðaratkvæðagreiðslu en breytingar á fiskveiðistjórnarkerfinu eru eitt af þeim stóru og langvarandi deilumálum sem stjórnmálaflokkar á Alþingi hafa setið uppi með og ekki getað leyst. Tillagan er einnig í beinu framhaldi af umræðu um þessi mál á vettvangi stjórnmálanna þar sem forsætisráðherra hefur ítrekað lýst vilja sínum til þess að breytingar á fiskveiðistjórnarkerfinu eigi að fara í þjóðaratkvæðagreiðslu.

Frumvörpin eru um margt ólík og bjóða því upp á raunverulega valkosti en alvörulýðræði snýst einmitt um raunverulega valkosti. Frumvarp ríkisstjórnarinnar er sett fram sem málamiðlun ólíkra sjónarmiða. Frumvarp Hreyfingarinnar tekur hins vegar mið af almennum sjónarmiðum og leitast við að samræma byggðasjónarmið, réttlætissjónarmið og hagkvæmnissjónarmið með fáum en markvissum tillögum. Frumvarp Péturs H. Blöndal virðist byggjast á ákveðinni markaðshugsjón og gerir ráð fyrir að aflaheimildir verði innkallaðar á löngum tíma.

Í lögum um framkvæmd þjóðaratkvæðagreiðslna kemur fram að Alþingi er heimilt að vísa lagafrumvörpum til ráðgefandi þjóðaratkvæðagreiðslu. Tillaga þessi gerir ráð fyrir að frumvörpin fari í hefðbundið umsagnarferli hjá viðkomandi fastanefnd Alþingis, að því loknu verði innsendar athugasemdir gerðar opinberar og þá séu málin tilbúin til kynningar fyrir þjóðaratkvæðagreiðslu. Þjóðaratkvæðagreiðslan býður upp á fjóra valkosti, frumvarp ríkisstjórnarinnar, frumvarp Hreyfingarinnar, frumvarp Péturs H. Blöndal og ekkert framangreindra frumvarpa.